《送判府万侯秩满如京》
元代·胡奎

南昌万使君，乃是东汉将军之子孙。家有槐里堂，世称忠义门。

锐如丰城之宝剑，矫若沧海之游鹍。一旦雄才际昌运，三年出佐东南郡。

寒谷阳春化日长，玉壶夜月清冰莹。雁背霜高江水清，云帆晓发凤凰城。

长安渡头喧叠鼓，共挽官船留判府。判府今年朝玉京，心知万亿苍生苦。

建子之月梅花开，腊后春前侯复来。天上应颁五色诰，马蹄重蹋长安道。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。